**MUZIČKI FESTIVAL *LIVE STAGE* OZNAČIT ĆE POVRATAK ČUVENE *SARAJEVSKE POP I ROCK ŠKOLE***

Federalna ministrica okoliša i turizma **Edita Đapo**, danas je sa **Adnanom Mundžićem**, direktorom *Stage Production*, potpisala ugovor o realizaciji projekta ***LIVE STAGE***.

***LIVE STAGE*** je međunarodni festival pop i rock muzike koji će biti održan u Sarajevu od 26. do 28. jula ove godine.

Budući da je riječ o festivalu na kojem će učestvovati najveća imena bh. i regionalne pop i rock scene, što će biti prvi takav događaj u Bosni i Hercegovini nakon završetka rata, Vlada Federacije Bosne i Hercegovine je, na prijedlog Federalnog ministarstva okoliša i turizma, ovaj projekt prepoznala kao projekt od značaja za Federaciju Bosne i Hercegovine.

Okupljanjem najpoznatijih izvođača pop i rock muzike iz Bosne i Hercegovine i regiona, pa i šire, ***Live Stage*** će označiti povratak poznate ***Sarajevske pop i rock škole*** i time Sarajevo i Bosnu i Hercegovinu vratiti na svjetsku muzičku mapu.

Ovom prilikom, ministrica Đapo je naglasila kako se nada da će ovaj događaj privući nove turiste i posjetioce u Sarajevo, posebno mlade koji prate događanja na svjetskoj i domaćoj muzičkoj sceni.

*Live Stage je festival dobre muzike i pozitivne energije koji će sigurno okupiti veliki broj mladih koji traže i vrhunske izvođače, druženje i zabavu. Prije svega, mladi žele vidjeti svoje muzičke idole uživo, a stariji će se sa neizmjernom radošću i nostalgijom prisjetiti slavnih dana Sarajesvke muzičke scene. Veliki broj njih će, osim ovog muzičkog spektakla u Sarajevu, posjetiti i druge gradove i destinacije u Bosni i Hercegovini, gdje će moći uživati u čuvenoj tradicionalnoj bosanskoj kuhinji i našem bogatom kulturno-historijskom naslijeđu*. *Ovaj događaj označit će i dugoočekivano oživljavanje poznate Sarajevske škole pop i rock muzike*, istakla je ministrica **Đapo**.